क’क्राझार, 5 जानुवारी : जाय फरायसुलिया स्कुल-कलेजाव फरायो, जेसेबां सानसिम फरायसालियाव क्लास खालामो। गासैबो क्लास खालामनायनि थाखाय 100 रां फरायसुलिफोरनि एकाउन्टआव जमा खालामगोन। जाहाथे स्कुल-कलेजाव फैयोब्ला बिमा-बिफानिफ्राय फैसा बिनो गोनां जाया। थांनाय समबारखालि शिबसागराव बे गोनांथार बाथ्राखौ फोसावो राइजोनि सोलोंथाइ मन्थ्रि ड० हिमन्त बिस्व सर्माआ। फरायसुलिनो गोनां जानाय बिजाब, बहि बायदि बायनो थाखाय राइजो सरकारा बेंक एकाउन्टनि गेजेरजों हरगोन बे सहायखौ। बोहैथि दाननि जोबनाय फारसे मोननो हागोन फरायसुलिफोरा। एरैहाय कलेजाव फरायनाय फरायसुलिफोरा मोननो हागोन 1,500 रां आरो मुलुग सोलोंसालिनि फरायसुलिफोरा मोननो हागोन 2,000 रां।